हिमेश ने रैना को थप्पड़ क्यों मारा, जब इसका खुलासा हुआ तो अतीत का सच सामने आ गया
वह आज की लड़की है। आर्थिक, मानसिक, भावनात्मक हर तरह से आत्मनिर्भर है। यह सहना उसके लिए ठीक नहीं।
रैना को बहुत तेज गुस्सा आ गया। गुस्से में उसकी आवाज ऊंची हो गई, “देखो, अगर तुम छुट्टी नहीं ले सकते हो तो…”
“नहीं ले सकता तो… तो क्या करोगी?” अचानक हिमेश का स्वर बदल गया। उसकी आवाज में वही लहजा आ गया था जैसे कोई कुश्ती लड़ने वाला पहलवान ताल ठोक कर मैदान में उतरता है।
एक पल को रैना ठिठक गई। उसने फिर से खुद को तोला। उसकी आवाज इतनी ऊंची तो नहीं थी या थी कि कोई इस कदर लड़ाई के मूड में आ जाए?
लेकिन हिमेश वही नहीं ठहरा। वह एकदम आक्रामक आवाज में बोलता हुआ रैना की ओर बढ़ा, “बताया नहीं तुमने, अगर मैं छुट्टी नहीं ले सका तो?” कहते हुए हिमेश ने एक भरपूर तमाचा रैना के गाल पर रसीद कर दिया।
हिमेश कमरे से चला गया। रैना के मन में उसका जाते हुए कहा वाक्य ‘आइंदा मुझसे ‘अगर’ कहने की हिम्मत मत करना’ और उसका जोरदार थप्पड़ कड़कती बिजली की तरह घूम रहे थे। रैना का तो जैसे पूरा अस्तित्व ही चूर-चूर हो गया। गुस्से में उस की नसें फटने लगीं। वह धम्म से बेड पर बैठ गई।
भावनाओं के, आक्रोश के, विद्रोह के, गुस्से के कई तूफान उसके मन को मथे जा रहे थे। मगर इसमें एक तूफान आश्चर्य का भी था। चार साल से हिमेश को जानती है। तीन साल से उसकी गहरी दोस्त है और पिछले 6 महीने से वे लोग रिलेशनशिप में हैं। इन चार सालों में उसने कभी भी हिमेश का ऐसा कोई रूप नहीं देखा। हां, हिमेश को अक्सर गुस्सा आ जाता है और वह गुस्से में आपे से बाहर हो जाता है। रैना जानती है कि वह इस बात का इलाज भी करा रहा है और साइकोलॉजिस्ट की बातों और दवाइयों से उसे बहुत फर्क भी पड़ा है।
हिमेश एक सुलझी हुई मानसिकता का लड़का लगा है, तभी उसने उससे दोस्ती की थी। उसके स्वभाव में अच्छे इंसान के गुण पाए थे, तभी उससे प्यार में आगे बढ़ी थी। उनका प्यार परवान चढ़ चुका था। वे एक दूसरे को शरीर, मन और आत्मा से समझने लगे थे। कम से कम रैना को तो यही लगता था आज की घटना से पहले तक।
वह हिमेश से शादी करना चाहती थी। दोनों ने आपसी अंडरस्टैंडिंग से यह तय किया था कि जब उन्हें घर मिल जाएगा तब वे शादी करेंगे।
लेकिन आज की घटना ने रैना को झकझोर कर रख दिया। ठीक है उसने गुस्से में बात की थी, मगर बात इतनी भी बड़ी नहीं थी कि उसके लिए हाथ उठा दिया जाए।
नहीं, वह आज की लड़की है। आर्थिक, मानसिक, भावनात्मक हर तरह से आत्मनिर्भर है। यह सहना उसके लिए ठीक नहीं। थप्पड़ केवल शारीरिक अत्याचार नहीं, यह दूसरे के आत्मसम्मान पर की गई वह चोट है जो इंसान के अहंकार को दिखाती है।
उस छोटे से स्टूडियो अपार्टमेंट से रैना ने तुरंत अपना सूटकेस और बैग पैक कर लिया। दरवाजा खोला तो सामने हिमेश की मां खड़ी थी। उन्होंने घंटी बजाने के लिए हाथ उठाया ही था।
“कहीं जा रहे हो बेटा?” उन्होंने रैना से पूछा।
“जी!” रैना ने उस समय बस इतना ही कहा, लेकिन उनके होंठों पर मुस्कान आ गई। “कुछ समय रुक जाओ बेटा, मेरी पूरी बात सुन लो, तब सोचना।”
उनका ममतामई चेहरा और उससे भी बढ़कर होंठों पर बड़ी ही दयनीय लेकिन विश्वसनीय सी मुस्कान देखकर रैना का दिल पिघल गया। उसने उन्हें अंदर बुला लिया। हाथ में कॉफी के मग लेकर दोनों बैठ गए। समझ तो पहले ही गई थी रैना कि इन्हें सब कुछ पता चल चुका है।
उन्होंने भी बात को लंबा नहीं खींचा। जल्दी से शॉर्ट ऐंड क्रिस्प ढंग से अपनी बात कह डाली। उनके अनुसार हिमेश एक बहुत ही अच्छा लड़का था। खैर, यह तो मांओं को लगता ही है कि उनका बेटा दुनिया का सबसे अच्छा बेटा है। उनकी बातें सुनते हुए भी रैना के मन में दोनों तरह के विचार चल रहे थे।
लेकिन उन्होंने आगे जो बताया उससे रैना सोच में पड़ गई। पूरी बात जानने के बाद रैना ने कहा कि उसे सोचने के लिए समय चाहिए।
जाते हुए उन्होंने बड़े प्यार से रैना का हाथ अपने हाथों में लिया, “बेटा यह कतई मत समझना कि मैं तुमसे सहने के लिए कह रही हूं। अगर किसी के बुरे व्यवहार को नजरअंदाज करना हो। उसकी बुरे व्यवहार के वजह से मन को हुई पीड़ा को भोगना हो तो उसे सहना कहते हैं। लेकिन अगर किसी के बुरे व्यवहार की तह में जाकर उसकी उस बुराई को ठीक करना हो, उसे जड़ से निकालना हो तो उसे चिकित्सा कहते हैं।
हिमेश का इलाज कराते समय साइकोलॉजिस्ट ने मुझसे बहुत बार कहा है कि यह इलाज कोई डॉक्टर नहीं, बल्कि एक प्यार करने वाला ही कर सकता है। बेटी, अगर तुम उसकी चिकित्सा करने को तैयार होती हो तो यह तुम्हारा बड़प्पन होगा।”
शाम हो गई थी। रैना कुछ असमंजस और कुछ उदासी भरे मन से कमरे में टहल रही थी। तभी घंटी बजी। दरवाजे पर हिमेश था। रैना ने दरवाजा खोला और उसे अंदर आने को मना नहीं किया। हिमेश ने दोनों हाथ जोड़कर बड़ी कातरता से माफी मांगी। उसकी आंखों से आंसू बह रहे थे। कुछ देर उसे एकटक देखने के बाद रैना के अंतर्मन में बसा हिमेश के प्रति प्यार बाहर उमड़ आया।
वह एक फैसला कर चुकी थी। और अपने फैसले पर को अमल में लाने के लिए यह मौका सबसे अच्छा था। उसने प्यार भरे लेकिन दृढ़ स्वर में हिमेश से कहा कि अगर वह रैना की बात मानेगा तभी वह उसे माफ करेगी। हिमेश ने तुरंत खुशी से अपने साइकोलॉजिस्ट की हर विजिट में रैना को अपने साथ ले जाने को हां कर दी।
रैना जब हिमेश के साइकोलॉजिस्ट से मिली तो उसे बहुत कुछ पता चला। उसे अफसोस होने लगा और आश्चर्य भी कि वह हिमेश के साथ गृहस्थी बसाना चाहती थी। पूरी जिंदगी बिताना चाहती थी। पर आज तक उसने यह जानते हुए भी कि एक ऐसी मानसिक कमजोरी की वजह से उसका इलाज चल रहा है उसके डॉक्टर से मिलने की जरूरत महसूस नहीं की। यह उसकी गलती थी।
डॉक्टर की बताई बातों को रैना अमल में लाने लगी। रैना को एक ही काम करना था- हिमेश के साथ वक्त बिताते हुए उसे कुरेदना था। उसे याद करने को विवश करना था बचपन की छोटी से छोटी बात।
रैना के अपनेपन और तहे दिल से निकले प्यार ने असर करना शुरू किया।
लेकिन अफसोस तो इस बात का था कि हिमेश की बातों में ऐसी कोई बात नहीं नजर आ रही थी जिससे उसके इस तरह अचानक आक्रामक हो जाने वाले गुस्से की बीमारी का संकेत मिल सके।
फिर उन्होंने एक प्रयोग किया। उनके हॉस्पिटल में ही वह हिमेश को एक ऐसी तंद्रा में ले गए जिसमें जाकर इंसान अपने उस बचपन की बात भी बता सकता है जिसकी बातें सामान्यतः लोगों को याद नहीं रहती।
लेकिन यह सब हिमेश को पता नहीं था। वह तो बस अपनी प्रियतमा रैना का हाथ अपने हाथों में लिए बैठा था और धीरे-धीरे अतीत में खोता जा रहा था। उसे बहुत सुकून मिल रहा था। यह रैना उसके चेहरे पर देख सकती थी।
दवाई का असर होने लगा था और हिमेश के चेहरे पर भय के बादल साफ दिखाई देने लगे। अब वह ढाई साल का था। प्लेग्रुप का पहला दिन। हंसता-खेलता उछलता कूदता हिमेश प्ले स्कूल गया था। वहां से कुछ होमवर्क मिला था। हिमेश की होमवर्क करने में बिल्कुल भी दिलचस्पी नहीं थी। उसके माता-पिता ने भी इतने छोटे बच्चे पर दबाव डालना ठीक नहीं समझा।
दूसरे दिन जब हिमेश बिना होमवर्क की कॉपी लेकर स्कूल पहुंचा तो टीचर के गुस्से का ठिकाना नहीं रहा। उसने तुरंत कहा, “आइंदा से अगर कोई बच्चा होमवर्क करके नहीं लाया तो वह उसे चूहा बनाकर अलमारी में कैद कर देगी,” यह कहते हुए उसने एक अलमारी खोली जिसमें ढेर सारे चूहे के स्टफ्ड टॉयज थे।
बच्चे यह देखकर बुरी तरह सहम गए। प्ले स्कूल के दिन बहुत बुरे गुजरने लगे। हिमेश बहुत उदास रहता। स्कूल जाने के नाम से ही रोता-तड़पता, चिल्लाता, मगर बड़े प्यार से मम्मी-पापा उसे स्कूल छोड़कर ही आते। वह अपने मम्मी-पापा से कुछ न बता पाता।
तभी एक दिन एक घटना घटी। एक मोटे तगड़े बच्चे से जैसे ही टीचर ने कहा कि अगर उसने होमवर्क नहीं किया तो वह से चूहा बना देंगी। वैसे ही वह बच्चा गुस्से में था। टीचर उस समय बैठी हुई थी। उस बच्चे ने एक भरपूर तमाचा टीचर के गाल पर जमाया। सब बच्चे चीखने लगे और वह टीचर तो जैसे आपे से बाहर हो गई। उस बच्चे को पकड़ कर अलमारी के पास ले जाने लगी।
तभी शोर सुनकर प्रिंसिपल आ गई। रोते हुए बच्चों ने जब सारी बात बताई तो न केवल उस टीचर को स्कूल के बाहर किया गया, बल्कि बच्चों को बहुत सारा प्यार-दुलार और उस बच्चे को जिसने यह हिम्मत दिखाई थी बहुत सारे इनाम दिए गए।
हिमेश बताते-बताते थक कर सो चुका था। डॉक्टर और रैना समझ चुके थे कि हिमेश के व्यवहार का कारण क्या था। रैना तब ध्यान किया कि हिमेश को इतना ज्यादा गुस्सा तभी आता था जब कोई ‘अगर’ के साथ वाक्य करके वाक्य शुरू करता था।
साइकोलॉजिस्ट ने कहा कि उसके मन की ग्रंथि खुल चुकी है, इसलिए हो सकता है उसका यह गुस्सा फिर कभी रिपीट न हो। अगर हुआ भी तो भी उसका इलाज संभव है।
हिमेश सोते से उठा तो रैना उसे आंसू भरी आंखों से एकटक देख रही थी। “अरे मुझे क्या हो गया था? मैं सो कैसे गया?” हिमेश ने पूछा।
“कुछ नहीं जरा थक गए थे तुम, लेकिन अब तुम्हारी वह लंबी यात्रा खत्म हो चुकी है। मैं तुमसे प्यार करती हूं और मैंने तुम्हें माफ कर दिया है,” रैना ने कहा तो हिमेश भावुक हो गया। उसने कसकर रैना को अपनी बाहों में बांध लिया, “मैं तुम्हें शिकायत का मौका फिर कभी नहीं दूंगा। लेकिन अगर मैं दूं भी तो भले ही मुझे मार लेना, पीट लेना, सजा दे देना, मगर मुझे छोड़कर मत जाना। मैं तुमसे बहुत प्यार करता हूं। मुझे तुम्हारी बहुत जरूरत है। मैं तुम्हारे बिना जी नहीं सकूंगा।”
आंसुओं से तरबतर हिमेश रैना को आलिंगन में कसे हुए चुंबन देता जा रहा था और रैना को लग रहा था कि वह वास्तव में उसे माफ कर छोटी नहीं बहुत बड़ी हो गई है। बड़प्पन की ये ताकत उसे सच्चे प्यार से ही मिली है।
- भावना प्रकाश
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें